EELNÕU

Kolmas lugemine

21.05.2025

588 SE III

Väärtpaberituru seaduse muutmise ja
sellega seonduvalt teiste seaduste muutmise seadus

§ 1. Väärtpaberituru seaduse muutmine

Väärtpaberituru seaduses tehakse järgmised muudatused:

**1)** seaduse 16. peatükki täiendatakse 11. jaoga järgmises sõnastuses:

”11. jagu

Sooline tasakaal aktsiaemitendi juhtorganites

§ 1355. Jao kohaldamine

(1) Käesolevat jagu kohaldatakse Eesti äriregistrisse kantud aktsiaseltsi suhtes, kelle hääleõigusega või hääleõiguseta aktsiad on kauplemisele võetud Eesti või teise lepinguriigi reguleeritud turul (edaspidi käesolevas jaos *aktsiaemitent*).

(2) Käesolevat jagu ei kohaldata käesoleva paragrahvi lõikes 1 nimetatud aktsiaemitendi suhtes, kellel on alla 250 töötaja ja kelle aastakäive ei ületa 50 miljonit eurot või kelle varade maht aruandeaasta bilansipäeval ei ületa 43 miljonit eurot.

§ 1356. Aktsiaemitendi juhtorganite soolise tasakaalu eesmärgid

(1) Aktsiaemitendi üldkoosolek seab ja aktsiaemitent peab saavutama ühe järgmistest eesmärkidest:

1) nõukogu liikmetest on alaesindatud soost liikmete osakaal vähemalt 40 protsenti;

2) juhatuse ja nõukogu liikmetest on alaesindatud soost liikmete osakaal kokku vähemalt
33 protsenti.

(2) Kui aktsiaemitendile ei seata käesoleva paragrahvi lõike 1 punktis 2 nimetatud eesmärki, peab üldkoosolek seadma individuaalse kvantitatiivse eesmärgi juhatuse soolise tasakaalu parandamiseks.

(3) Aktsiaemitendi nõukogu alaesindatud soost liikmete arv peab olema võimalikult lähedal
40 protsendile nõukogu liikmete koguarvust, aga mitte ületama 49 protsenti sellest. Aktsiaemitendi nõukogu ja juhatuse alaesindatud soost liikmete arv kokku peab olema võimalikult lähedal 33 protsendile nõukogu ja juhatuse liikmete koguarvust, aga mitte ületama 49 protsenti sellest. Juhtorganitesse alaesindatud soost liikmete valimisel lähtutakse arvulistest eesmärkidest, mis on sätestatud käesoleva seaduse lisas ”Alaesindatud soost liikmete osakaalu arvulised eesmärgid Eestis registreeritud aktsiaemitendi juhtorganites”.

§ 1357. Soolise tasakaalu saavutamise vahendid

(1) Kui aktsiaemitent ei saavuta käesoleva seaduse § 1356 lõike 1 kohaselt seatud eesmärki, kohandab ta juhtorganite liikmete kandidaatide valimise korda järgmiste vahenditega:

1) kehtestab enne valimist mittediskrimineerival viisil selged neutraalselt sõnastatud ja üheselt mõistetavad kriteeriumid ja kohaldab neid valimise vältel, sealhulgas vaba ametikoha teate koostamisel, eelvaliku tegemisel ning kandidaatide loetelu ja valikukogumi koostamisel;

2) valib kandidaadid, võttes aluseks iga kandidaadi kvalifikatsiooni võrdleva hinnangu.

(2) Kui üldkoosolek või asjakohasel juhul aktsiaemitendi nõukogu valib juhtorgani liikme kandidaatide vahel, kes on võrdselt kvalifitseeritud nii sobivuse, pädevuse kui ka ametialase suutlikkuse poolest, eelistab üldkoosolek või asjakohasel juhul aktsiaemitendi nõukogu alaesindatud soost kandidaati.

(3) Käesoleva paragrahvi lõikega 2 vastuolus olev otsus on tühine, välja arvatud juhul, kui suurema õigusliku kaaluga põhjus, nagu muu mitmekesisuspoliitika elluviimine, millele tuginetakse objektiivse hindamise käigus ja mis võtab arvesse vastassoost kandidaadi konkreetset olukorda ning mis põhineb mittediskrimineerivatel kriteeriumidel, kallutab tulemuse teisest soost kandidaadi kasuks.

(4) Enne käesoleva paragrahvi lõike 2 kohase otsuse tegemist nõukogu liikmete kohta teavitab aktsiaemitent üldkoosolekut käesoleva seaduse §-dest 1356 ja 1357 tulenevatest kohustustest ning §-dest 23791 ja 23792 tulenevast vastutusest.

(5) Aktsiaemitent annab isikule, keda kaaluti juhtorgani liikme kandidaadiks, tema kirjaliku taotluse korral 20 tööpäeva jooksul kirjalikult järgmise teabe:

1) kvalifikatsiooninõuded, mille alusel valik tehti;

2) nimetatud kvalifikatsiooninõuete kohane kandidaatide objektiivne võrdlev hinnang;

3) asjakohasel juhul konkreetsed kaalutlused, mille põhjal otsustati erandkorras kandidaadi kasuks, kes ei ole alaesindatud soost.

§ 1358. Jagatud tõendamiskohustus

(1) Kohtu poole pöörduv alaesindatud soost kandidaat, keda ei valitud juhtorgani liikmeks, esitab avalduses faktilised asjaolud, mille alusel saab eeldada, et ta on teisest soost kandidaadiga, kes valiti juhtorgani liikmeks, võrdselt kvalifitseeritud ja et aktsiaemitent on rikkunud käesoleva seaduse § 1357 lõikest 2 tulenevat kohustust.

(2) Aktsiaemitent, kelle vastu on avaldus esitatud, tõendab menetluses, et ta ei ole rikkunud käesoleva seaduse § 1357 lõikest 2 tulenevat kohustust.

§ 1359. Aktsiaemitendi juhtorganite soolise tasakaalu aruandlus

(1) Aktsiaemitent esitab Finantsinspektsioonile ja avaldab ligipääsetavas vormis oma veebilehel kord aastas järgmise teabe:

1) juhtkonna ja nõukogu sooline koosseis juhtorganite kaupa;

2) teave selle kohta, milline käesoleva seaduse § 1356 lõikes 1 nimetatud eesmärk seati, ja ülevaade vahenditest, mida on kasutatud selle saavutamiseks;

3) asjakohasel juhul ülevaade vahenditest, mida on kasutatud käesoleva seaduse § 1356 lõike 2 kohaselt seatud eesmärgi saavutamiseks.

(2) Kui aktsiaemitent ei saavuta käesoleva seaduse § 1356 lõikes 1 ega asjakohasel juhul lõikes 2 seatud eesmärke, lisab ta käesoleva paragrahvi lõikes 1 nimetatud teabele põhjenduse eesmärkide saavutamata jätmise kohta ja kirjeldab põhjalikult vahendeid, mida ta on nimetatud eesmärkide saavutamiseks kasutanud või kavatseb kasutada.

(3) Käesoleva paragrahvi lõikes 1 ja asjakohasel juhul lõikes 2 nimetatud teabe aruandeperiood on aasta. Teave esitatakse Finantsinspektsioonile kuue kuu jooksul pärast aruandeperioodi lõppu. Eelnimetatud lõigetes nimetatud teave lisatakse ka ühingujuhtimise aruandesse kooskõlas Euroopa Parlamendi ja nõukogu direktiiviga 2013/34/EL teatavat liiki ettevõtjate aruandeaasta finantsaruannete, konsolideeritud finantsaruannete ja nendega seotud aruannete kohta ja millega muudetakse Euroopa Parlamendi ja nõukogu direktiivi 2006/43/EÜ ning tunnistatakse kehtetuks nõukogu direktiivid 78/660/EMÜ ja 83/349/EMÜ (ELT L 182, 29.06.2013, lk 19–76). Kui aktsiaemitent esitab käesoleva paragrahvi lõigete 1 ja 2 kohase teabe Finantsinspektsioonile vastavalt käesolevas seaduses korraldatud teabe kohta sätestatud nõuetele, loetakse käesoleva lõike kohane kohustus täidetuks.

(4) Kui käesoleva paragrahvi lõike 1 punktis 1 nimetatud teave muutub, teavitab aktsiaemitent sellest viivitamata Finantsinspektsiooni ja ajakohastab teabe oma veebilehel.

(5) Aktsiaemitendid kantakse Finantsinspektsiooni seaduse § 53 lõike 5 alusel Finantsinspektsiooni veebilehel asuvasse aktsiaemitentide soolise tasakaalu nimekirja ja lisatakse märge, kas aktsiaemitent täidab käesoleva seaduse § 1356 lõike 1 kohaselt valitud eesmärki või mitte.”;

**2)** seaduse 16. peatüki 11. jagu tunnistatakse kehtetuks;

**3)** paragrahvi 18410 lõikes 3 asendatakse tekstiosa ”vastavalt Euroopa Parlamendi ja nõukogu direktiivi 2013/34/EL teatavat liiki ettevõtjate aruandeaasta finantsaruannete, konsolideeritud finantsaruannete ja nendega seotud aruannete kohta ja millega muudetakse Euroopa Parlamendi ja nõukogu direktiivi 2006/43/EÜ ning tunnistatakse kehtetuks nõukogu direktiivid 78/660/EMÜ ja 83/349/EMÜ (ELT L 182, 29.06.2013, lk 19–76), ülevõtmisel” tekstiosaga ”vastavalt Euroopa Parlamendi ja nõukogu direktiivi 2013/34/EL ülevõtmisel”;

**4)** paragrahvi 18410 lõikes 3 asendatakse tekstiosa ”vastavalt Euroopa Parlamendi ja nõukogu direktiivi 2013/34/EL ülevõtmisel” tekstiosaga ”vastavalt Euroopa Parlamendi ja nõukogu direktiivi 2013/34/EL teatavat liiki ettevõtjate aruandeaasta finantsaruannete, konsolideeritud finantsaruannete ja nendega seotud aruannete kohta ja millega muudetakse Euroopa Parlamendi ja nõukogu direktiivi 2006/43/EÜ ning tunnistatakse kehtetuks nõukogu direktiivid 78/660/EMÜ ja 83/349/EMÜ (ELT L 182, 29.06.2013, lk 19–76) ülevõtmisel”;

**5)** seadust täiendatakse §-dega 23791 ja 23792 järgmises sõnastuses:

”§ 23791. Soolise tasakaalu parandamiseks individuaalse kvantitatiivse eesmärgi seadmise kohustuse rikkumine

Käesoleva seaduse § 1356 lõike 2 kohase individuaalse kvantitatiivse eesmärgi seadmise kohustuse rikkumise eest, kui selle on toime pannud juriidiline isik, –

karistatakse rahatrahviga kuni 400 000 eurot.

§ 23792. Soolise tasakaalu saavutamise vahendiga või soolise tasakaalu aruandlusega seotud kohustuse rikkumine

(1) Käesoleva seaduse § 1357 lõigetes 1, 4 ja 5 või § 1359 lõigetes 1–3 sätestatud kohustuse rikkumise eest –

karistatakse rahatrahviga kuni 300 trahviühikut.

(2) Sama teo eest, kui selle on toime pannud juriidiline isik, –

karistatakse rahatrahviga kuni 400 000 eurot.”;

**6)** paragrahvid 23791 ja 23792 tunnistatakse kehtetuks;

**7)** seaduse 26. peatükki täiendatakse §-dega 2729 ja 27210 järgmises sõnastuses:

”§ 2729. Aktsiaemitendi soolise tasakaalu eesmärkide saavutamine

Aktsiaemitent viib oma tegevuse käesoleva seaduse §-ga 1356 kooskõlla hiljemalt 2026. aasta 30. juuniks.

§ 27210. Finantsinspektsioonile teabe esitamine

Käesoleva seaduse § 1359 lõikes 1 nimetatud teave esitatakse Finantsinspektsioonile esimest korda hiljemalt 2026. aasta 30. juunil.”;

**8)** paragrahvid 2729 ja 27210 tunnistatakse kehtetuks;

**9)** seaduse normitehnilist märkust täiendatakse tekstiosaga ”Euroopa Parlamendi ja nõukogu direktiiv 2022/2381, milles käsitletakse soolise tasakaalu parandamist börsil noteeritud äriühingute juhtkonna liikmete seas ja sellega seotud meetmeid (ELT L 315, 07.12.2022, lk 44–59).”;

**10)** seaduse normitehnilisest märkusest jäetakse välja tekstiosa ”Euroopa Parlamendi ja nõukogu direktiiv 2022/2381, milles käsitletakse soolise tasakaalu parandamist börsil noteeritud äriühingute juhtkonna liikmete seas ja sellega seotud meetmeid (ELT L 315, 07.12.2022, lk 44–59)”.

§ 2. Finantsinspektsiooni seaduse muutmine

Finantsinspektsiooni seaduses tehakse järgmised muudatused:

**1)** paragrahvi 53 täiendatakse lõikega 5 järgmises sõnastuses:

”(5) Finantsinspektsioon avalikustab oma veebilehel andmed Eesti aktsiaemitentide juhtorganite soolise tasakaalu kohta vastavalt väärpaberituru seaduses sätestatule.”;

**2)** paragrahvi 53 lõige 5 tunnistatakse kehtetuks;

**3)** seaduse normitehnilist märkust täiendatakse tekstiosaga ”Euroopa Parlamendi ja nõukogu direktiiv 2022/2381, milles käsitletakse soolise tasakaalu parandamist börsil noteeritud äriühingute juhtkonna liikmete seas ja sellega seotud meetmeid (ELT L 315, 07.12.2022, lk 44–59).”;

**4)** seaduse normitehnilisest märkusest jäetakse välja tekstiosa ”Euroopa Parlamendi ja nõukogu direktiiv 2022/2381, milles käsitletakse soolise tasakaalu parandamist börsil noteeritud äriühingute juhtkonna liikmete seas ja sellega seotud meetmeid (ELT L 315, 07.12.2022, lk 44–59)”.

§ 3. Võrdse kohtlemise seaduse muutmine

Võrdse kohtlemise seaduses tehakse järgmised muudatused:

**1)** paragrahvi 16 täiendatakse punktiga 10 järgmises sõnastuses:

”10) edendab, analüüsib, seirab ja toetab reguleeritud väärtpaberiturul kaubeldava hääleõigust andva aktsia emitentide nõukogude ja juhatuste soolist tasakaalu.”;

**2)** paragrahvi 16 punkt 10 tunnistatakse kehtetuks;

**3)** seaduse normitehnilist märkust täiendatakse tekstiosaga ”Euroopa Parlamendi ja nõukogu direktiiv 2022/2381, milles käsitletakse soolise tasakaalu parandamist börsil noteeritud äriühingute juhtkonna liikmete seas ja sellega seotud meetmeid (ELT L 315, 07.12.2022, lk 44–59).”;

**4)** seaduse normitehnilisest märkusest jäetakse välja tekstiosa ”Euroopa Parlamendi ja nõukogu direktiiv 2022/2381, milles käsitletakse soolise tasakaalu parandamist börsil noteeritud äriühingute juhtkonna liikmete seas ja sellega seotud meetmeid (ELT L 315, 07.12.2022, lk 44–59)”.

§ 4. Seaduse jõustumine

Käesoleva seaduse § 1 punktid 2, 4, 6, 8 ja 10, § 2 punktid 2 ja 4 ning § 3 punktid 2 ja 4 jõustuvad 2038. aasta 31. detsembril.

Lauri Hussar

Riigikogu esimees

Tallinn, 2025

Lisa. Alaesindatud soost liikmete osakaalu arvulised eesmärgid Eestis registreeritud aktsiaemitendi juhtorganites

Esitab rahanduskomisjon 19.05.2025.

Komisjoni ettepanek on viia läbi eelnõu lõpphääletus.

Eelnõu seadusena vastuvõtmiseks on nõutav poolthäälteenamus.

(kinnitatud digitaalselt)

Annely Akkermann

Rahanduskomisjoni esimees

Väärtpaberituru seadus

Lisa

**Alaesindatud soost liikmete osakaalu arvulised eesmärgid
Eestis registreeritud aktsiaemitendi juhtorganites**

|  |  |  |
| --- | --- | --- |
| **Ametikohtade arv juhtorganis** | **Alaesindatud soost liikmete miinimumarv nõukogus 40% eesmärgi saavutamiseks** | **Alaesindatud soost liikmete miinimumarv nõukogus ja juhatuses 33% eesmärgi saavutamiseks** |
| 1 | - | - |
| 2 | - | - |
| 3 | 1 (33,3%) | 1 (33,3%) |
| 4 | 1 (25%) | 1 (25%) |
| 5 | 2 (40%) | 2 (40%) |
| 6 | 2 (33,3%) | 2 (33,3%) |
| 7 | 3 (42,9%) | 2 (28,6%) |
| 8 | 3 (37,5%) | 3 (37,5%) |
| 9 | 4 (44,4%) | 3 (33,3%) |
| 10 | 4 (40%) | 3 (30%) |
| 11 | 4 (36,4%) | 4 (36,4%) |
| 12 | 5 (41,7%) | 4 (33,3%) |
| 13 | 5 (38,4%) | 4 (30,8%) |
| 14 | 6 (42,9%) | 5 (35,7%) |
| 15 | 6 (40%) | 5 (33,3%) |
| 16 | 6 (37,5%) | 5 (31,3%) |
| 17 | 7 (41,2%) | 6 (35,3%) |
| 18 | 7 (38,9%) | 6 (33,3%) |
| 19 | 8 (42,1%) | 6 (31,6%) |
| 20 | 8 (40%) | 7 (35%) |
| 21 | 8 (38,1%) | 7 (33,3%) |
| 22 | 9 (40,1%) | 7 (31,8%) |
| 23 | 9 (39,1%) | 8 (34,8%) |
| 24 | 10 (41,7%) | 8 (33,3%) |
| 25 | 10 (40%) | 8 (32%) |
| 26 | 10 (38,5%) | 9 (34,6%) |
| 27 | 11 (40,7%) | 9 (33,3%) |
| 28 | 11 (39,3%) | 9 (32,1%) |
| 29 | 12 (41,4%) | 10 (34,5%) |
| 30 | 12 (40%) | 10 (33,3%) |